الظاهر خشقدم

السلطان الملك الظاهر أبو سعيد سيف الدين خُشقدم بن عبد الله الناصرى المؤيدى ، سلطان الدوله المملوكيه البرجيه (الشركسيه) الستاشر. استاذه الاولانى كان الخواجا " ناصر الدين محمد " و عشان كده اتلقب بالناصرى و استاذه التانى كان السلطان " المؤيد شيخ " و عشان كده اتلقب بالمؤيدى.
 الأصل 
بيقول المؤرخ تقى الدين المقريزى:(وقصر مدّ النيل بمصر لحد شرقت الأراضى إلّا قليلا، وعظم الغلاء والحوش، فباع أهل الصعيد أولادهم من الجوع، وصاروا أرقاء مملوكين).السُّلُوك لِمَعْرِفَةِ دُوَلِ الْمُلُوك
بحيث انه فى اواخر دولة بنى قلاوون و فى عصر المماليك البرجية حصلت مجاعات و اوبئة خلت أهل مصر يبيعو اولادهم و يبقو مماليك .
ده خلى بعض مؤرخين يرجحو كون سيف الدين خشقدم مصرى الأصل و ان اهله باعوه فى القاهرة لشدة الفقر و اشتراه الخواجا ناصر الدين محمد .
بينما فى المصادر المملوكية انه رومى الأصل و جابه لمصر الخواجا ناصر الدين مكنش بلغ لسا .

تتفق المصادر فى ان ناصر الدين باعه للملك المؤيَّد شيخ، و خلاه كتابيًّا سنين كتيرة، بعدين أعتقه وخلاه من جملة المماليك السلطانية.
 حياته 
بعد ماضمه المؤيد شيخ لمماليكه اتدرج فى الوظايف لغاية ما وصل لمنصب الأتابك فى عهد السلطان الأشرف اينال. بعد هزيمة السلطان المؤيد أبو الفتح احمد من الأمرا خلعوه و سلطنوا " سيف الدين خشقدم " مكانه بلقب " الملك الظاهر " يوم 28 يونيه 1461. اتوفى خشقدم فى القاهره يوم 7 ديسمبر 1467 بعد ما حكم ست سنين و خمس شهور و ايام و كان عنده حوالى 54 سنه.
 حكمه 
الظاهر خشقدم حكم من 1460 لحد وفاته سنة 1467 وبيعتبر من اكبر سلاطين الدوله البرجيه. اتميز عهد " الظاهر خشقدم " بالهدؤ النسبى لكن واجه مشاكل من أمرا شركسيين اتمردوا عليه اكمنه كان من أصل رومى مش شركسى. المشكله التانيه كانو العربان اللى كانو بيشنوا غارات على القرى و بينهبوا المصريين و لحد الحجاج و هما رايحين مكه يحجوا. المشكله التالته كانت الشام بسبب تمرد "المماليك الظاهريه " لانه قتل زعيمهم " جانم " نايب السلطنه فى الشام. بعد ما " جانم " جه مصر قدر خشقدم انه يخدعه و رجعه لنيابة الشام لكن قبض عليه فى السر و اتقتل على ايد مماليكه. بيعتبر من اكبر سلاطين الدوله المملوكيه البرجيه و كان سياسى بيتصف بالذكاء و الطيبه لكن من عيوبه انه كان فيه تكبر و كان بياخد قرارات عزل رجال الدوله بسرعه من غير تروى و كان بيقرب الاوباش و بيدهم وظايف كبيره. اكمنه كان عايز يضمن ولاء الأمرا و المماليك و حراسه الشخصيين كان بيحاول يرضيهم ويسيبهم يعملوا اللى عايزينه فكانوا بينتهكوا القوانين.

العاده كانت تنصيب السلطان الجديد قبل دفن السلطان المتوفى لكن الظاهر بلباى اتسلطن بعده بعد دفنه.

 عملاته و ألقابه 
ظهر على عملاته لقبه : السلطان الملك أبو سعيد. و ظهر ليه دعا : " عز نصره ".
 لينكات برانيه 

 المراجع 
 ابن اياس: بدائع الزهور فى وقائع الدهور، الهيئة المصرية العامة للكتاب، 1982
 ابن تغرى: النجوم الزاهرة فى ملوك مصر و القاهرة، دار الكتب و الوثائق القومية، مركز تحقيق التراث، القاهرة 2005، ISBN 977-18-0373-5
 شفيق مهدى ( دكتور) : مماليك مصر و الشام, الدار العربية للموسوعات, بيروت 2008.

       المؤيد شهاب الدين أحمد    مدة الحكم: 6 سنين و 5 شهور و أيام   الظاهر بلباى  

تصنيف:مماليك
تصنيف:سلاطين مصر المملوكيه
تصنيف:تاريخ مصر
تصنيف:تاريخ مصر المملوكيه
تصنيف:حكام مصر
تصنيف:مماليك برجيه
تصنيف:وفيات 1421